Vasárnapi istentisztelet
Sola Ecclesia[footnoteRef:2] [2:  A 2018. november 2-án Miskolcon elhangzott előadás (Sola Ecclesia: A reformáció és az egyház) módosított változata.] 

Efézus 2:19–22 
„[Az egyház] kebelén kívül semmiféle bűnbocsánatot, semmiféle üdvösséget sem remélhetünk.” – mondta a római katolikus teológus, Kálvin János.[footnoteRef:3] [3:  Kálvin: A keresztyén vallás rendszere, IV.I.4.] 

Valamit rosszul mondtam? Nyilván Kálvin a reformáció meghatározó alakja, de amit itt mond az egyértelműen katolikus, nem? Azért, hogy zavarodottságunkat még fokozzam, hadd tegyek Kálvin szavai mellé még két idézetet a reformáció hitvallásaiból:
„[az egyházon] kívül nincs üdvösség, egyetlen, bármilyen rendű és rangú embernek sem kell attól elszakadnia, hogy önmagától megelégedve külön éljen.” (Belga hitvallás, 28. cikkely)
„A látható egyház […] az Úr Jézus Krisztus királysága, Isten háza és családja, amelyen kívül nincs más közönséges lehetőség az üdvösségre.” (Westminsteri Hitvallás, 25.2)
Vagyis elég világosnak tűnik, hogy a reformáció következetesen ragaszkodott az egyház és az egyházhoz való tartozás tanításához. Ebben az értelemben mondhatjuk, hogy a reformátorok hittek a Sola Ecclesia, Egyedül az Egyház tanításában, amely szerint Isten minden választottjának, Krisztus minden követőjének az egyházon belül van a helye.
Természetesen egy ilyen erős állítás felvet sok kérdést. Először is, hogy mi az egyház, amiről Kálvin és a többiek beszélnek? Hogyan határozták meg, milyen egyházra gondoltak, amikor e sorokat leírták? Tudjuk, hogy a lényeg legtöbbször a pontos megfogalmazásokban van, ennek hiányában alakulnak ki félreértések. Másodszor, honnan ismerjük fel ezt az egyházat? Hiszen, ha az egyházhoz tartozni kell, és látjuk mennyi összevisszaság és különböző egyház van a mai világban, akkor kritikus, hogy meg tudjuk határozni, hogy mihez tartozzunk. Harmadszor, miért adta Isten ezt az egyházat? Ezekre a kérdésekre keresünk választ az Efézusi levél alapján.
Felolvasni: Efézus 2:19–22
Mi az egyház? 
Mi az egyház? Az Efézusi levél 2. fejezete leírja azt a változást, amely végbemegy a hívő ember életében. Jézus Krisztus miatt „nem vagytok már idegenek és jövevények” (2:19). Ez a két szó jellemzi azt a lelki állapotot, amelybe emberként születtünk. Korábban, a 12. vers így részletezi ezt: „ti abban az időben Krisztus nélkül valók voltatok, Izráel közösségéből kirekesztve, és az ígéret szövetségétől idegenek, s reménységetek sem volt, mert Isten nélkül valók voltatok ezen a világon.”
Néha nem mérjük fel, hogy mennyi kiváltságban van részünk. Könnyen adottnak vesszük a dolgokat. Emlékszem, hogy mennyire furcsa volt, amikor először beléptem az Egyesült Államokba. Itt Európában hozzászoktunk, hogy a határátlépés egy gyors formalitás. Még ha nagy a sor, és várakozni kell is, az útlevél vizsgálat a legtöbb esetben gyorsan, és szó nélkül megtörténik. Nem így Amerikában. Amíg az amerikai állampolgárok gyorsított soron mennek, addig neked akár egy órát is várnod kell. Hiába, hogy előzetesen belépési engedélyt igényelt az ember, ahol az adataival együtt rengeteg kérdésre már választ adott. Hiába az Európai Uniós útlevél, a büntetlen előélet. Amikor odalépsz a reptéren a határőrhöz, részletesen megnézi az adataidat, kérdéseket tesz fel az utazásod időtartama és célja kapcsán. Hiába, hogy te sima ügynek gondolod az egészet, ő mégis megtagadhatja tőled a belépést. Azért, mert idegen vagy. Ez az ország nem a te hazád. Nem köteles befogadni, nem részesülsz a kiváltságaiból. 
Ehhez képest a Szentírás azt mondja, hogy mindez Krisztussal megváltozott. Jézus sokkal többet tett annál, hogy meghalt értünk, és megbocsátotta a bűneinket. Ő egy hazát szerzett nekünk, a mennyek országát, és most már Isten szentjeinek polgártársai vagyunk. Miénk ennek az országnak a kiváltságai: Istennek, mint Királynak a védő keze, és az a reménység, hogy Krisztus visszajön dicsőségben, és bevisz minket az ő tökéletes, végső királyságába. 
Ehhez Pál még egy képet ad: „Isten házanépe”[footnoteRef:4] vagyunk. Ez az előző hasonlathoz bensőséges kapcsolatot ad. Egy ország állampolgárának lenni általában személytelen dolog. Ám nem így egy családban! Ahogy előbb is mondtuk, Jézus halála és feltámadása nem csupán a kárhozattól mentett meg. Hanem helyreállította azt a kapcsolatot, amely mindig is életünk célja volt. Isten az Atyánk lett, mi pedig gyermekei, akiket szeret, akikről gondoskodik, akiket soha nem felejt el. [4:  Ez a jobb fordítás a Károliban található „cselédei az Istennek”-kel szemben.] 

Mi tehát az egyház? Egy közösség: a Krisztus által megváltottak közössége. Az Isten országa polgárainak társasága. Isten gyermekeinek családja. 
Mindennek van egy nagyon fontos következménye: Isten amikor megváltott minket, egy közösségbe váltott meg. Ha fogalmazhatom így: Krisztus nem különálló egyénekért, hanem egy népért adta életét. Nyilván mindenkinek személyes hitre van szüksége Jézus Krisztusban, senki sem üdvözül azért, mert egy egyházhoz tartozik. Azonban Krisztus megváltottjai nem maradhatnak függetlenek, hanem be kell tagozódjanak Isten családjába, az egyházba. 
De milyen egyház ez, amihez tartoznunk kell? A reformáció különbséget tett az ún. látható és láthatatlan egyház között. A láthatatlan egyház a Westminsteri Hitvallás megfogalmazásában: „A katolikus, vagyis egyetemes egyház, amely láthatatlan, mindazokból a választottakból áll, akik egy helyre voltak, vannak és lesznek gyűjtve Krisztus fejedelemsége alatt.” (WH 25.1)[footnoteRef:5] Nyilván egy keresztyén sem tiltakozna, hogy ehhez az egyházhoz kell tartoznia. Sőt, vannak olyanok, akik azt mondják, hogy teljesen elegendő, ha ők Isten láthatatlan egyházának a tagjai. [5:  Vö. Kálvin: „[a közönséges keresztyén anyaszentegyház] vonatkozik Istennek minden választottaira, s ezek közé tartoznak azok is, akik már meghaltak.” (A keresztyén vallás rendszere, IV.1.2.)] 

Ám a reformáció nem állt meg itt. Nem akart kiskaput adni semmi olyan bűnös emberi gondolatnak, miszerint a hit csupán „én és Isten között” van, éppen ezért nem szükséges egy látható keresztyén közösséghez tartoznom. Az idő rövidsége miatt[footnoteRef:6] hadd idézzek csupán a Belga Hitvallásból: [6:  Több idézetért lásd az eredeti előadást.] 

„Hisszük, hogy azért mert ez a szent közösség és gyülekezet a választottaknak közössége és rajta kívül nincs üdvösség, egyetlen, bármilyen rendű és rangú embernek sem kell attól elszakadnia, hogy önmagával megelégedve külön éljen, hanem mindenkinek egyaránt ehhez kell csatlakoznia, és ezzel egyesülve kell megmaradnia.” (Belga Hitvallás, 28. cikkely)[footnoteRef:7] [7:  Vö. még „A látható egyház […] azokból áll, akik az egész világon az igaz vallásról tesznek bizonyságot gyerekeikkel együtt. [Ezen] kívül nincs más közösséges lehetőség az üdvösségre.” (WH 25.2)] 

Mindez túl merevek és szigorúnak tűnhet. Mintha az Isten kegyelmén kívül még az egyházhoz való tartozást is az üdvösség feltételeként szabnák. Ám mi sem áll távolabb ettől az igazságtól: emlékezzünk, hogy olyan emberek írták ezt, akik adott esetben az életükkel fizettek azért, mert elhagyták Róma egyházát, amely egyedül magának tartotta fenn az üdvözülés kiváltságát! Két dolgot kell szem előtt tartanunk. Egyrészt a reformációt nem jellemezte az az egyházi sokszínűség, mint napjainkat. A reformátorok kijöttek a katolikus egyházból, és létrehoztak egy újat. Számukra az egyházhoz tartozás világos volt: a hamist el kell hagyni, és az igazhoz csatlakozni. Nem volt más lehetőség. A mai környezetünkben ez a kérdés nyilván máshogyan merül fel: egy igaz egyházhoz kell tartozni.
Másrészt pedig a reformátorok az Efézusi levél és más igeszakaszok alapján értették meg, hogy az egyház nem csupán egy elvont fogalom, hanem e földön is valóságosan megjelenő közösség. Ha az új égen és földön megmutatkozó tökéletes közösség a cél amerre haladunk, hogyan juthatnánk oda, ha e földön egyház nélkül, magunkban éljük keresztyén életünket?[footnoteRef:8] Vagyis az egyházhoz tartozás igei kötelesség, nem emberi előírás.  [8:  Annyit fontos hozzátenni, hogy a reformáció teológusai rendre elismerték, hogy lehetnek kivételes helyzetek, amikor nem lehetséges az egyházhoz csatlakozni (Kálvin IV.16.19; Brakel, 11. old.; WH 25.2 – l. még Bavinck listáját a Reformed Dogmatics, vol. 4. 289. old. 53. lábj.).] 

Vajon feladnánk-e családunkat, ha cserébe kapnánk ingyen szállást, ételt és némi költőpénzt? Butaság még belegondolni is. Ugyanígy értsük meg, hogy Krisztus többet ér az ő ajándékainál. A bűnbocsánattal és örök élettel együtt Krisztus egy családba is helyezett minket, testvéreket, apákat és anyákat adott nekünk. Ó, milyen csodálatos Krisztus bölcsessége és szeretete irántunk! Becsüljük meg, hogy az ő népéhez tartozhatunk. Adjunk hálát a gyülekezetünkért – ha pedig még nem lenne, haladék nélkül keressünk Krisztusnak egy igaz egyházát!
Ám talán itt még van több is. Ha az egyházunk a mi Isten adta lelki családunk, akkor úgy is kell viselkednünk. Valaki jött oda hozzám nemrég az egyik vasárnapi prédikáció után: A téma az volt, hogy Kik vagyunk?, azaz mi jellemzi a mi gyülekezetünket. Mondta nekem, hogy „De hát ez nem is jellemző ránk!” Azt válaszoltam, hogy igen, tudom, hogy rengeteg a hiányosságunk. De ezek a Kik vagyunk? igehirdetések arra is próbálnak rámutatni, hogy kivé kell válnunk. Így van ez az Isten családja gondolatával is. Lehet, hogy vannak nagy lemaradásunk, de arra kell törekednünk, hogy úgy törődjünk egymással, és tartsuk számon egymást, mint egy lelki családot.
Honnan ismerjük fel az egyházat?
Pál apostol a 20. versben az egyház megkülönböztető jellemvonásáról beszél: „akik az apostolok és próféták alapkövére épültetek, ahol a szegletkő maga Jézus Krisztus.” (2:20) Mindez alapján az egyház akkor Isten házanépe, ha a Krisztusról szóló helyes apostoli tanításra épült, és azon is marad meg. 
A reformátorok műveit olvasva azt látjuk, hogy többféle módon igyekeztek ezt a jellemvonást magyarázni és megfogni. Theodore Beza, Kálvin utódja, sok mással együtt csak egy jelről beszéltek: az ige tiszta kiszolgálásáról. Kálvin másokkal együtt ehhez hozzátette a sákramentumokat is, ahogyan Luther korábban. A Belga Hitvallás más hitvallásokkal és szerzőkkel együtt már három jelről beszél: az ige tiszta hirdetéséről, a sákramentumok helyes kiszolgáltatásáról és az egyházfegyelemről. A híres holland teológus, Brakel pedig négyet említ: az előző háromhoz a tagok szent életét teszi még ismertetőjelként hozzá.[footnoteRef:9] [9:  A bekezdésben szereplő jeleket illetően lásd. Kálvin: A keresztyén vallás rendszere, IV.1.9–11; Brakel: The Christhian’s Reasonable Service, vol. 2., 29–37; Brakel: Reformed Dogmatics, vol. 4., 312. old.] 

Ám mindezek között nincs igazán ellentmondás, hiszen az összes jel a Krisztus tanításának komolyan vételéről szól. A prédikációban a hirdetett ige, a sákramentumokban a látható ige, a szent életben és az egyházfegyelemben pedig a megélt ige lesz hangsúlyossá. Tehát bátran mondhatjuk, hogy Krisztus igaz egyházának a jellemzője az, hogy a Szentírás tanítását hirdeti, megéli és megköveteli – ha nem is tökéletesen, de az evangélium lényegét illető dolgokban mindenképpen.
Ám ezen a ponton jönnek a kérdések és az ellenvetések: mit tekinthetünk még tisztának? Ezen a ponton pedig a hasonlóvá válhat a helyzet egy édesanya és a kinti foci után hazatérő tízéves fia közti párbeszédhez, amelyben a fiú váltig igyekszik állítani, hogy a pólója a foci után is fehér még.
Úgy gondolom, hogy az ige melletti jelek pontosan azért születtek, hogy valahogyan megfoghatóbbá tegyék számunkra az egyház tisztaságát. A reformátorok is tudatában voltak, hogy a reformációval sem jöttek létre tökéletes egyházak. Éppen ezért három dolgot hangsúlyoztak:
Csatlakozz Krisztus igaz egyházához! Először is azt mondták, hogy felelősségünk egy olyan egyházhoz csatlakozni, ahol az evangéliumot hirdetik, megélik és megkövetelik. Nem jó olyan egyházhoz tartozni, ahol Isten igéjével és a lelkiismeretemmel ellentétes dolgokra kényszerítenek. Pontosan az egyház fontossága miatt nem vehetjük könnyelműen azt, hogy az az egyház Istent dicsőíti-e vagy sem a tanításán és magatartásán keresztül. Nem igaz, hogy járhatsz bárhová. 
Légy türelmes az egyház gyengeségeivel szemben! Ugyanakkor azt is látták a reformátorok, hogy e földön tökéletes nem lesz az egyház, hanem sok problémával, bűnnel és gyengeséggel lesz megfertőzve. Éppen ezért a következő fontos dolog a türelem.
„Mindaddig, míg állhatatosan megmarad az említett két dolog mellett, sehol sem kell azt megvetni, még akkor sem, ha még oly sok fogyatkozás található is benne.” (Kálvin: A keresztyén vallás rendszere, IV.1.12)
Vagyis a lényeg, hogy az alapvető dolgokban legyen meg az igazság. Kálvin felhozza a korinthusi gyülekezet példáját (IV.1.14), akiket Pál „Isten gyülekezetének” (1Kor 1:2) nevez, akik gazdagok beszédben, ismeretben és Krisztusról való bizonyságtételben (1Kor 1:4–6). Ha tehát Krisztus egyháza maradt ez a gyülekezet, ahol civakodás, versengés, arcpirító bűnök voltak, akkor nem kellene nekünk is nagyobb türelemmel lenni egyházunk és testvéreink gyengeségei iránt, ahol ezeknek csak töredéke található? Ahogy Kálvin mondja, ne legyünk „mértéket nem ismerően szigorúak” (IV.1.13). 
Dolgozz az egyház megjobbításán! Hanem ehelyett dolgozzunk a gyülekezet megjobbításán. Imádkozunk-e testvéreinkért, ha életünkben világiasságot vagy mást bűnt látunk? Könyörgünk-e rendszeresen lelkészünkért, ha igehirdetéseit laposnak vagy pásztorolását felületesnek érezzük? Kálvin emlékeztet, hogy 
ne csak kemény szigorral idézzük a Szentírást (IV.1.13), 
se ne „mindenkinek megvetésével fitogtassuk, hogy jobbak vagyunk, mint mások.” (IV.1.16). 
Hanem a Szentírás azon parancsaira figyeljünk jobban, „melyek a testvérek hibáinak szelídebb eszközökkel való megjavítását célozzák, úgy, hogy az őszinte szeretet épen megmaradjon és a béke egysége megőriztessék.” (IV.1.16) 
Vagyis, ha az egyház hibáival szembesülsz, van feladatod. Isten azért helyezett ide, hogy építsd ezt a közösséget.
Miért létezik az egyház?
Mindez pedig átvezet minket az utolsó kérdésünkhöz: miért adta Isten az egyházat? Mi a szerepe az én életemben? Pál apostol így folytatja: „[Krisztusban] növekszik szent templommá az Úrban, akiben ti is együtt épültök a Lélek által Isten hajlékává.” (2:21–22)
A gyülekezet nem csupán egy hely, ahol Istent együtt tiszteljük. Nem csupán egy közösség, ahol társas igényünket kielégítjük, barátokat szerezhetünk, vagy segítenek rajtam. Hanem az Isten igéjéhez hű helyi gyülekezet a helyszíne, a kerete az én lelki formálódásomnak. A gyülekezetben növekszünk szent templommá, tehát azzá a megváltott közösséggé, amiben Isten egyre teljesebben jelen lesz.[footnoteRef:10] [10:  Greg Beale: The Temple and the Church’s Mission.] 

Tudom, hogy ez a gondolat igencsak megkérdőjelezi a kortárs keresztyén felfogást a gyülekezetről. A hangsúly általában az én lelki igényeimre és az én lelki formálódásomra esik. És a gyülekezet legfeljebb egy eszköz ebben. Sőt, sokan még ezt is vitatják, és azt vallják, hogy alapvetően keresztyénként jól működhetünk egy helyi gyülekezethez való tartozás nélkül. De bárhogy is, a döntő hangsúly azon van, hogy én, az egyén hogyan növekedhetek lélekben.
Ám e fenti ige teljesen más képet fest. Egyrészt Pál apostol végig többes számban beszél: Krisztus testéről, a szentek növekedéséről. Másrészt, Pál azt mondja, hogy a kérdés nem az, hogy én keresztyén magam hogyan növekszem. Hanem hogyan válok részéve a gyülekezetnek, Krisztus testének, és hogyan növekszünk együtt Krisztushoz. A szempont egyértelműen közösségi. Ám ha élesen meg akarnám fogalmazni, azt mondanám: gyülekezet nélkül nincs növekedés.
Tudom, ezen felhördülhetnek némelyek, és azt mondhatják: ez már-már katolikus tanítás, és túlzott szerepet tulajdonítunk az egyháznak! Mások talán citálnak példákat börtönben, üldöztetésben élő magányos keresztyénekről, misszionáriusokról, akik lám, milyen lelki magasságokra értek el. Ám ezek a kivételek nem semmisítik meg az Isten által itt leírt szabályt. Igen, Istennek hatalma van különleges körülmények között, akár egyedül is megtartani némelyeket. Ám ettől még Isten terve nem változik: az életünk egészére nézve a növekedésünk Isten egyházának keretében történik.
Olvastam egy érdekes fáról:[footnoteRef:11] Utah államban található nyárfa, aminek a Pando nevet adták. Ez egy latin szó, azt jelenti: terjeszkedek. Ez a fa ugyanis nem magányos, hanem negyvenhétezer fából álló kolónia! A nyárfák nem igazán tudnak magról szaporodni, hanem gyökérsarjakkal terjeszkednek. Ezért ez a több mint negyvenezer fa egyetlen magból nőtt ki, és közös gyökérzettel rendelkezik. Negyvenhétezer fa közös gyökérrel, ahogy együtt növekszenek, és terjeszkednek – nem csodálatos kép ez az egyházról?  [11:  https://www.fs.usda.gov/detail/fishlake/home/?cid=STELPRDB5393641; https://index.hu/mindekozben/poszt/2017/12/09/nagy_bajban_van_a_vilag_egyik_legnagyobb_es_legoregebb_organizmusa_a_pando/ ] 

Ehhez az erdőhöz hasonlóan az egyház a hely, ahol össze kell fonódnunk, együtt nőnünk, egy testté épülnünk. Így haladunk fokozatosan az érettség, a krisztusi jellem felé.

Hadd tegyek fel pár kérdést végezetül. Látod-e az egyház szerepét a te életedben? Hálás vagy-e azért, hogy amikor Krisztus téged megváltott, lelki családba és lelki testvérek közé helyezett? Tudsz-e hálát adni a gyülekezetedért, amelybe Isten vezetett? Dolgozol-e annak jólétén és növekedésén? Ha pedig nem, ha inkább elégedetlenség és harag van a szívedben testvéreid és vezetőid iránt, nem lehet, hogy életed problémái pont innen fakadnak? Nem azért van sok erőtlenség, bűn és gyengeség az életedben, mert elhanyagoltad azt az eszközt, amelyet Isten a növekedésedre adott: a helyi hitvalló gyülekezetet?
[bookmark: _GoBack]Kívánom, hogy fedezzük fel újra örömmel az egyház tanítását. Kívánom, hogy legyünk hálásak a közösségért, vezetőinkért és testvéreinkért. És épüljünk együtt, amíg Krisztus vissza nem jön, és elvisz az ő tökéletes közösségébe. Ámen.

